**Dôvodová správa**

1. ***Všeobecná časť***

Poslanec za Ľudovú stranu Naše Slovensko Martin Beluský predkladá do Národnej rady Slovenskej republiky návrh zákona, ktorým sa mení a dopĺňa zákon č. 543/2002 Z. z. o ochrane prírody a krajiny.

**Cieľom predloženého návrhu zákona je zabránenie vyberania vstupného na území slovenských parkov alebo chránených území za prechádzku alebo turistiku.**

Cieľom každej spoločnosti je budovanie jej zdravých členov a podpora rozvoja športu a zdravého stravovania. Pobyt v prírode a chôdza, ako najprirodzenejší a najzdravší spôsob pohybu, patria medzi najlepšie spôsoby relaxu a budovania si zdravej imunity. Preto cieľom štátu by mala byť podpora a motivácia, aby si občania ako miesto relaxu alebo dovolenky zvolili krásnu a bohatú prírodu Slovenska. Slovensko má obrovské množstvo turisticky atraktívnych prírodných prostredí, kde je veľa krásnych miest na malom území, lyžiarske strediská a v blízkom okolí hrady i tradičné dediny.

Vyberanie povinného vstupného je presným opakom toho, čo by mal štát robiť. Vyplýva to aj z ankiet, ktoré realizovali viaceré média, kde sa 75 – 80 % opýtaných vyjadrilo, že nie sú ochotní platiť sa vstup do slovenskej prírody. Preto sa navrhuje novela zákona o ochrane prírody a krajiny a ponecháva sa iba možnosť vyberania vstupného za vjazd motorových alebo iných vozidiel.

Nič nebráni organizáciám ochrany prírody vyberať dobrovoľné vstupné, v ktorom môžu pokrývať aj poistenie, čím zvýšia motiváciu návštevníkov dobrovoľné vstupné zaplatiť. Očakávať však, že každý jeden návštevník, najmä dôchodcovia alebo rodiny s deťmi, budú ochotní a vôbec schopní platiť povinné vstupné je nezmysel. Reálnym výsledkom by bolo len zníženia návštevnosti v národných parkoch a obmedzenie zdravého pohybu, čo môže mať za následok zvýšenú chorobnosť obyvateľov.

Nikto, ani štát, nemá právo uzurpovať si naše spoločné bohatstvo, ku ktorému slovenská príroda jednoznačne patrí.

Prijatie návrhu zákona nebude mať žiadny vplyv na rozpočet verejnej správy, žiadny vplyv na podnikateľské prostredie, na informatizáciu spoločnosti, vplyvy na životné prostredie, na služby verejnej správy pre občana a na manželstvo, rodičovstvo a rodinu. Návrh zákona bude mať pozitívny vplyv na sociálne vplyvy.

Návrh zákona je v súlade s Ústavou Slovenskej republiky, ústavnými zákonmi, inými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

***II. Osobitná časť***

**Čl. I**

K ods. 1 a 2:

 Odstraňuje sa možnosť vyberať vstupné za vstup do národných parkov a chránených úuemí.

**Čl. II**

 Navrhuje sa účinnosť zákona pätnástym dňom po jeho vyhlásení v Zbierke zákonov.